
Uznesenie Správny súd v Bratislave v právnej veci žalobcu: A. B. C., nar. XX.XX.XXXX, bydliskom: Ľudové námestie 15, 931 03 Bratislava (pôvodne: ROXY Invest, s.r.o., IČO: 35 683 449, so sídlom: Novinárska 510/3, 831 03 Bratislava), právne zastúpeného: Advokátska kancelária PROFICIO, s.r.o., IČO: 51 180 201, so sídlom: Pribinova 25, 811 09 Bratislava, za ktorú koná JUDr. Martina Šamudovská, advokátka a konateľka, proti žalovanému: Mestská časť Bratislava - Devín, IČO: 00 603 422, so sídlom: Kremeľská 787/39, 841 10 Bratislava, právne zastúpenému: JUDr. Branislav Drgoňa, advokát, so sídlom: Jesenského 2, 811 02 Bratislava, o preskúmanie zákonnosti osvedčenia žalovaného č. D – 1/257/2017/ PA zo dňa 26.01.2017, takto rozhodol: I. Správny súd v Bratislave žalobu o d m i e t a. II. Žiaden z účastníkov konania n e m á právo na náhradu trov konania. odôvodnenie: 1. Všeobecnou správnou žalobou (ďalej len „žaloba“), podanou na Krajský súd v Bratislave (ďalej aj „krajský súd“) dňa 29.05.2020, sa pôvodný žalobca ROXY Invest, s.r.o. (ďalej len „pôvodný žalobca“) domáhal preskúmania zákonnosti a zrušenia osvedčenia č. D – 1/257/2017/PA zo dňa 26.01.2017 (ďalej aj „napadnuté osvedčenie“), ktorým žalovaný ako príslušný špeciálny stavebný úrad pre miestne komunikácie a účelové komunikácie podľa § 3a ods. 4 zákona č. 135/1961 Zb. o pozemných komunikáciách (cestný zákon) v znení neskorších predpisov (ďalej len „cestný zákon“), § 2 písm. a) zákona č. 416/2001 Z. z. o prechode niektorých pôsobností z orgánov štátnej správy na obce a na vyššie územné celky v znení neskorších predpisov, § 5 zákona č. 369/1990 Zb. o obecnom zriadení v znení neskorších predpisov, § 120 zákona č. 50/1976 Zb. o územnom plánovaní a stavebnom poriadku (stavebný zákon) v znení neskorších predpisov (ďalej len „stavebný zákon“), na podklade žiadosti Hlavného mesta Slovenskej republiky Bratislava o postup podľa § 104 ods. 1, ods. 2 stavebného zákona, konštatoval, že bol preukázaný účel stavby nachádzajúcej sa na pozemkoch registra „C“ parc. č. XXX/X, XXX/XX, XXX/XX, XXX/X, XXX/X, XXX/X, XXX/X, XXX/X, XXX v katastrálnom území D. (ďalej len „predmetná stavba“), a jej súčasného užívania, a to ako miestnej komunikácie s priľahlým parkoviskom, pričom žalovaný konštatoval, že podľa jeho vedomostí je vlastníkom stavby Hlavné mesto Slovenskej republiky Bratislava (ďalej len „Hlavné mesto“), a napadnuté osvedčenie spolu s predloženou zjednodušenou dokumentáciou (Zjednodušená dokumentácia skutočného realizovania stavby, technický popis a pasport miestnej komunikácie – Muránska ulica) nahrádzajú doklady o stavbe, ktoré sa nezachovali (stavebné povolenie, kolaudačné rozhodnutie). Žalobca svoju žalobnú legitimáciu odvodzoval od vlastníctva pozemku reg. „C“ parc. č. XXX/XX v k. ú. D., na ktorom sa nachádza predmetná stavba (ďalej len „dotknutý pozemok“). 2. Podľa § 3 ods. 1, ods. 3 písm. b) zákona č. 151/2022 Z. z. o zriadení správnych súdov a o zmene a doplnení niektorých zákonov v znení neskorších predpisov začal Správny súd v Bratislave dňa 01.06.2023 svoju činnosť a súčasne výkon súdnictva prešiel z Krajského súdu v Bratislave, Krajského
súdu v Nitre a Krajského súdu v Trnave na Správny súd v Bratislave (ďalej len „správny súd“ alebo „súd“) vo všetkých veciach, v ktorých je od 01.06.2023 daná právomoc správnych súdov. V súlade s platným a účinným rozvrhom práce správneho súdu bola vec, pôvodne vedená pred Krajským súdom v Bratislave pod sp. zn. 1S/140/2020, v zmysle § 51 ods. 1 zákona č. 757/2004 Z. z. o súdoch a o zmene a doplnení niektorých zákonov v znení neskorších predpisov, náhodným výberom pomocou technických a programových prostriedkov schválených Ministerstvom spravodlivosti Slovenskej republiky pridelená do senátu 5S správneho súdu, kde je vedená pod sp. zn. BA-1S/140/2020. 3. V konaní pred správnym súdom došlo v danej veci k zmene účastníka konania na strane žalobcu, a to uznesením správneho súdu č. k. BA-1S/140/2020-115 zo dňa 04.04.2024, právoplatným 18.04.2024, ktorým súd vyhovel návrhu pôvodného žalobcu na zmenu účastníka konania tak, že na miesto pôvodného žalobcu vstúpil jeho právny nástupca, na ktorého bolo kúpnou zmluvou prevedené vlastnícke právo k dotknutému pozemku (A. B. C.). 4. Podľa § 2 ods. 2 zákona č. 162/2015 Z. z. Správny súdny poriadok v znení neskorších predpisov (ďalej len „SSP“) každý, kto tvrdí, že jeho práva alebo právom chránené záujmy boli porušené alebo priamo dotknuté rozhodnutím orgánu verejnej správy, opatrením orgánu verejnej správy, nečinnosťou orgánu verejnej správy alebo iným zásahom orgánu verejnej správy, sa môže za podmienok ustanovených týmto zákonom domáhať ochrany na správnom súde. 5. Podľa § 6 ods. 1 SSP správne súdy v správnom súdnictve preskúmavajú na základe žalôb zákonnosť rozhodnutí orgánov verejnej správy, opatrení orgánov verejnej správy a iných zásahov orgánov verejnej správy, poskytujú ochranu pred nečinnosťou orgánov verejnej správy a rozhodujú v ďalších veciach ustanovených týmto zákonom. 6. Podľa § 7 písm. e) SSP správne súdy nepreskúmavajú rozhodnutia orgánov verejnej správy a opatrenia orgánov verejnej správy predbežnej, procesnej alebo poriadkovej povahy, ak nemohli mať za následok ujmu na subjektívnych právach účastníka konania. 7. Podľa § 97 SSP ak tento zákon neustanovuje inak, správny súd kedykoľvek počas konania prihliada na to, či sú splnené podmienky, za ktorých môže správny súd konať a rozhodnúť (ďalej len "procesné podmienky"). 8. Podľa § 98 ods. 1 písm. g) SSP správny súd uznesením odmietne žalobu, ak je neprípustná. 9. Podľa § 170 písm. a) SSP žiaden z účastníkov konania nemá právo na náhradu trov konania, ak žaloba bola odmietnutá. 10. Podľa § 171 ods. 1 SSP ak účastník konania procesne zavinil odmietnutie žaloby alebo zastavenie konania, správny súd prizná trovy konania ostatným účastníkom konania. 11. Podľa § 104 ods. 1 stavebného zákona ak sa doklady (predovšetkým overená dokumentácia), z ktorých by bolo možno zistiť účel, na aký bola stavba povolená, nezachovajú, platí, že stavba je určená účelu, na ktorý je svojím stavebnotechnickým usporiadaním vybavená. Ak vybavenie stavby nasvedčuje viacerým účelom, predpokladá sa, že stavba je určená účelu, na ktorý sa užíva bez závad. 12. Podľa § 104 ods. 2 stavebného zákona stavebný úrad môže vlastníkovi stavby nariadiť, aby obstaral dokumentáciu skutočného realizovania stavby v prípadoch, keď nebola vôbec vyhotovená, nezachovala sa alebo nie je v náležitom stave. Pokiaľ nie je nevyhnutné vyhotoviť úplnú dokumentáciu skutočného realizovania stavby, uloží stavebný úrad iba vyhotovenie zjednodušenej dokumentácie (pasport stavby). 13. Podľa § 103 stavebného zákona vlastník stavby je povinný dokumentáciu skutočného realizovania stavby uchovávať po celý čas jej užívania; pri zmene vlastníctva stavby ju odovzdá novému nadobúdateľovi a pri odstránení stavby stavebnému úradu. 14. Správny súd sa v rámci preskúmania veci v prvom rade zameral na zisťovanie existencie predpokladov pre uskutočnenie prieskumu žalobcom napadnutého osvedčenia a dospel k záveru, že tento správny akt nie je spôsobilým predmetom správneho súdneho prieskumu.
15. Preskúmateľnosť právoplatných rozhodnutí a opatrení orgánov verejnej správy na základe správnej žaloby v rámci správneho súdnictva je založená na princípe generálnej klauzuly s negatívnou enumeráciou, čo znamená, že v zásade sa preskúmavajú všetky právoplatné rozhodnutia a opatrenia, ktoré priamo zasahujú alebo sú spôsobilé zasiahnuť do práv, právom chránených záujmov alebo povinností fyzických a právnických osôb, s výnimkou stanovenou v § 7 SSP, predstavujúcou tzv. negatívnu enumeráciu, t. j. výpočet správnych aktov, ktoré nie je možné v konaní pred správnym súdom preskúmavať. Ide o výnimku prípustnú podľa čl. 46 ods. 2 Ústavy Slovenskej republiky. Ustanovenie § 7 písm. e) SSP potom vylučuje zo správneho súdneho prieskumu také rozhodnutia a opatrenia orgánov verejnej správy, ktoré majú predbežnú, procesnú alebo poriadkovú povahu, a súčasne nemohli mať za následok ujmu na subjektívnych právach účastníka konania, teda na právach prináležiacich účastníkovi konania na základe objektívneho práva. 16. Po oboznámení sa s obsahom žalobou napadnutého osvedčenia tak, ako bolo popísané v predchádzajúcich častiach tohto uznesenia, správny súd dospel k záveru, že nie je preskúmateľné správnym súdom, nakoľko ide o správny akt s podkladovým charakterom, ktorý má len predbežnú, resp. poriadkovú povahu, a je predpokladom ďalšieho postupu vo vzťahu k predmetnej stavbe. V danej veci bolo napadnuté osvedčenie vydané žalovaným ako výsledok overenia existujúceho účelu stavby, pre ktorý v zmysle zákona platí, že stavba je určená účelu, na ktorý je svojím stavebnotechnickým usporiadaním vybavená (§ 104 ods. 1 stavebného zákona). Ide o zákonom stanovenú, vyvrátiteľnú domnienku, ktorá platí v prípade, že sa príslušné doklady, z ktorých by bolo možno zistiť účel, na aký bola stavba povolená, nezachovali. Na tento účel sa potom predkladá tzv. pasport stavby (§ 104 ods. 2 stavebného zákona), ktorý predstavuje zjednodušenú stavebnú dokumentáciu, ako tomu bolo aj v danej veci. Zmyslom vydania osvedčenia však nie je viesť nové konanie o umiestnenie, povolenie či dodatočnú legalizáciu stavby, ale uviesť do súladu so zákonom stav absencie stavebnej dokumentácie (vrátane údajov o účele stavby), ktorú je povinný vlastník stavby uchovávať po celý čas jej užívania (§ 103 stavebného zákona). Žalovaný teda napadnutým opatrením len osvedčil existujúci stav, t. j. predbežne (pre poriadok) a pre ďalšie konanie (zaradenie predmetnej stavby do siete miestnych komunikácií) deklaroval naplnenie zákonom stanovenej domnienky vo vzťahu k účelu predmetnej stavby. 17. Podľa názoru správneho súdu tento správny akt predbežného a poriadkového charakteru nemohol mať za následok ujmu na subjektívnych právach žalobcu, ktorý ani nebol účastníkom konania, v ktorom bolo napadnuté osvedčenie vydané (v tejto súvislosti správny súd poukazuje na skutočnosť, že uznesenie krajského súdu č. k. 6S/112/2019-91 zo dňa 13.02.2020, ktorým bola v konaní o žalobe opomenutého účastníka žalovanému uložená povinnosť doručiť žalobcovi napadnuté osvedčenie, bolo zrušené uznesením Najvyššieho správneho súdu Slovenskej republiky sp. zn. 1Sžk/28/2020 zo dňa 27.10.2021). Správny súd podotýka, že ujma na subjektívnych právach musí mať vždy podobu priameho zásahu do práv účastníka konania a musí sa prejaviť v určitej zmene jeho právneho postavenia, čo však v danom prípade nenastalo. Napadnuté osvedčenie nie je správnym aktom, ktorý by bol spôsobilý ovplyvniť právne postavenie žalobcu, pretože sa ním nezakladajú, nemenia, nezrušujú ani nedeklarujú jeho práva, právom chránené záujmy ani povinnosti, deklaruje sa len (zákonnou domnienkou predpokladaný a osvedčený) účel predmetnej stavby, ktorej predpokladaným vlastníkom je Hlavné mesto a ktorá sa nachádza (okrem iných aj) na pozemku vo vlastníctve žalobcu. Napadnuté osvedčenie nepodlieha súdnemu prieskumu v správnom súdnictve, pretože samo osebe nepredstavuje zásah do práv a právom chránených záujmov žalobcu, slúži len ako podklad pre ďalší postup v konaní o zaradenie predmetnej stavby do siete miestnych komunikácií, ktoré bolo podľa obsahu súdneho a administratívneho spisu v danej veci iniciované v zmysle § 4b cestného zákona v spojení s § 6 ods. 1, ods. 2 vyhlášky č. 35/1984 Zb., ktorou sa vykonáva zákon o pozemných komunikáciách (cestný zákon), a ktorého účastníkmi boli aj vlastníci pozemkov, na ktorých sa predmetná stavba nachádza. 18. S ohľadom na uvedené správny súd rezultuje, že žalobcom napadnuté osvedčenie nie je samostatne spôsobilým predmetom správneho súdneho prieskumu s poukazom na § 7 písm. e) SSP, preto je žaloba podaná v tomto konaní neprípustná a je potrebné ju odmietnuť podľa § 98 ods. 1 písm. g) SSP. 19. O náhrade trov konania správny súd rozhodol podľa § 170 písm. a) SSP tak, že žiaden z účastníkov nemá právo na ich náhradu, keďže žaloba bola odmietnutá. Z hľadiska aplikácie § 171 ods. 1 SSP je treba uviesť, že žalovaný je orgánom verejnej správy, ktorému sa náhrada trov konania priznáva len výnimočne, čo však nie je tento prípad.
20. Toto rozhodnutie senát Správneho súdu v Bratislave prijal pomerom hlasov 3:0 (§ 139 ods. 4 v spojení s § 147 ods. 2 SSP). Poučenie: Proti tomuto rozhodnutiu je prípustná kasačná sťažnosť, ktorú môže podať oprávnený subjekt (§ 442 SSP), a to v lehote jedného mesiaca od jeho doručenia na Správny súd v Bratislave. Zmeškanie lehoty nemožno odpustiť. V kasačnej sťažnosti sa má popri všeobecných náležitostiach (§ 57 SSP) uviesť označenie napadnutého rozhodnutia, údaj, kedy bolo napadnuté rozhodnutie doručené sťažovateľovi, opísanie rozhodujúcich skutočností, aby bolo zrejmé, v akom rozsahu a z akých dôvodov podľa § 440 SSP sa podáva (sťažnostné body) a návrh výroku rozhodnutia (sťažnostný návrh). Sťažnostné body možno meniť len do uplynutia lehoty na podanie kasačnej sťažnosti. V kasačnej sťažnosti nemožno uplatňovať nové skutočnosti a dôkazy okrem skutočností a dôkazov na preukázanie prípustnosti a včasnosti podanej kasačnej sťažnosti. Kasačná sťažnosť nie je prípustná, ak sa opiera o iné dôvody, ako sú uvedené v § 440 SSP, ak sa opiera o dôvody, ktoré sťažovateľ neuplatnil v konaní pred správnym súdom, v ktorom bolo vydané napadnuté rozhodnutie, hoci tak urobiť mohol, alebo ak smeruje len proti dôvodom rozhodnutia správneho súdu. Dôvod kasačnej sťažnosti nemožno vymedziť tak, že sťažovateľ poukáže na svoje podania pred správnym súdom. V konaní o kasačnej sťažnosti musí byť sťažovateľ alebo opomenutý sťažovateľ zastúpený advokátom. Kasačná sťažnosť a iné podania sťažovateľa alebo opomenutého sťažovateľa musia byť spísané advokátom. Povinné zastúpenie advokátom v kasačnom konaní sa nevyžaduje, ak a) má sťažovateľ alebo opomenutý sťažovateľ, jeho zamestnanec alebo člen, ktorý za neho na kasačnom súde koná alebo ho zastupuje, vysokoškolské právnické vzdelanie druhého stupňa; b) ide o konania o správnej žalobe podľa § 6 ods. 2 písm. c) a d); c) je žalovaným Centrum právnej pomoci.

